เว้นภาษี 100 % นายจ้างรับคนพิการเข้าทำงาน
กรมสรรพากร ยกเว้นภาษี 100% สำหรับนายจ้างที่รับคนพิการเข้าทำงาน
11 พ.ค. 2555

กรมสรรพากร ยกเว้นภาษี 100% สำหรับนายจ้างที่รับคนพิการเข้าทำงาน
นางจิตรมณี สุวรรณพูล รองอธิบดีกรมสรรพากร ในฐานะโฆษกกรมสรรพากร กล่าวว่า กรมสรรพากรได้ออกมาตรการทางภาษีเพื่อส่งเสริมสนับสนุนให้นายจ้างหรือเจ้าของสถานประกอบการที่รับคนพิการที่มีบัตรประจำตัวคนพิการตามกฎหมายว่าด้วยการส่งเสริมและพัฒนาคุณภาพชีวิตคนพิการเข้าทำงานเกินกว่าร้อยละ 60 ของลูกจ้างในสถานประกอบการและมีระยะเวลาการจ้างไม่น้อยกว่า 180 วันในปีภาษี หรือรอบระยะเวลาบัญชีที่มีเงินได้ โดยให้ได้รับสิทธิยกเว้นภาษีสำหรับเงินได้ เป็นจำนวนร้อยละ100 ของรายจ่ายที่ได้จ่ายเป็นค่าใช้จ่าย ในการจ้างคนพิการเข้าทำงานรวมทั้งเจ้าของอาคารสถานที่ ยานพาหนะ บริการขนส่งที่จัดให้มีอุปกรณ์สิ่งอำนวยความสะดวกให้แก่คนพิการในการเข้าถึงและใช้ประโยชน์ได้สำหรับเงินได้เป็นจำนวนร้อยละ 100 ของรายจ่ายดังกล่าว เช่นกัน
"มาตรการภาษีดังกล่าว เป็นการส่งเสริมให้นายจ้างหรือเจ้าของสถานประกอบการต่าง ๆ มีการจ้างแรงงานคนพิการเข้าทำงานเพิ่มมากขึ้นรวมทั้งการส่งเสริมให้ทุกภาคส่วนในสังคมได้สนับสนุนสิ่งอำนวยความสะดวกต่าง ๆ ให้แก่ คนพิการ โดยในปัจจุบันกรมสรรพากร เป็นหน่วยงานนำร่องภาครัฐที่เปิดโอกาสให้คนพิการเข้ามาทำงานในองค์กร เพื่อเป็นแรงกระตุ้นผลักดันให้คนพิการสามารถใช้ชีวิตในสังคมได้อย่างมีความสุขมีเงินเลี้ยงชีพตนเอง  มีคุณภาพชีวิตที่ดีขึ้น และสามารถพึ่งพาตนเองได้โดยไม่ต้องเป็นภาระให้แก่สังคม" นางจิตรมณี กล่าว